Honorius, episcopus, servus servorum Dei, dilectis filiis abbati monasterii Pontiniac., ejusque fratribus, tam presentibus quam futuris, regularem vitam professis, in perpetuum. Religiosam vitam eligentibus apostolicum convenit adesse presidium, ne forte cujuslibet temeritatis incursus aut eos a proposito revocet, aut robur, quod absit, sacre religionis infringat. Ea propter, dilecti in Domino filii, vestris justis postulationibus annuimus et prefatum monasterium Pontiniac., in quo divino estis obsequio mancipati, sub B. Petri et nostra protectione suscipimus, et presentis scripti privilegio communimus. Imprimis, siquidem, statuentes ut ordo monasticus, qui secundum Deum et B. Benedicti regulam atque institutiones cisterciensium fratrum in eodem monasterio institutus esse dinoscitur, perpetuis ibidem temporibus inviolabiliter observetur. Preterea, quascumque possessiones, quecumque bona idem monasterium in presentiarum juste ac canonice possidet, aut in futurum concessione pontificum, largitione regum vel principum, oblatione fidelium seu aliis justis modis, prestante Domino, poterit adipisci, firma vobis, vestrisque successoribus et illibata permaneant; in quibus hec propriis duximus vocabulis exprimenda: Locum ipsum in quo prefatum monasterium situm est, cum omnibus pertinentiis suis; grangiam que dicitur S. Porcarius; grangiam de Crece, cum suis pertinentiis; grangiam de Chaillie, cum pertinentiis suis; grangiam de Burs, cum suis pertinentiis; grangiam de Campo-invento, cum suis pertinentiis; de Buinnone, de Fulcheriis, Acrimontis et de Villers-Grangias, cum omnibus pertinentiis earumdem; grangiam de Saveiis, cum pertinentiis suis; apud civitatem Senonensem grangiam unam; apud civitatem Trecensem unam grangiam; in tenimento castri Florentini unam grangiam; in tenimento Tornodori grangiam unam, cum omnibus pertinentiis suis; grangiam de Chableiis; de Saint-Bret (sic) et de Fornais grangias, cum omnibus pertinentiis earumdem; petrariam quam habetis Chableias, intus et extra; et grangiam quam habetis apud Autissiodorum, cum pertinentiis suis, cum pratis, vineis, terris, nemoribus, usuagiis et pascuis in bosco et plano, in aquis et molendinis, in viis et semitis et omnibus aliis libertatibus et immunitatibus suis. Sane, laborum vestrorum de possessionibus habitis ante concilium generale, ac etiam novalium que propriis manibus aut sumptibus colitis, sive de ortis et virgultis et piscationibus vestris, vel de nutrimentis animalium vestrorum, nullus a vobis decimas exigere vel extorquere presumat. Liceat quoque vobis clericos vel laïcos liberos et absolutos, et seculo fugientes, ad conversionem recipere et eos absque contradictione aliqua retinere. Prohibemus, insuper, ut nulli fratrum vestrorum, post factam in monasterio vestro professionem, fas sit, sine abbatis sui licentia, de eodem loco discedere; discedentem, vero, absque communium litterarum vestrarum cautione, nullus audeat retinere: quod si quis forte retinere presumpserit, licitum vobis sit in ipsos monachos vel conversos regularem sententiam promulgare, etc. Datum, Laterani, IV kalendas decembris, indictione XIII, Incarnationis dominice anno Mº CCº XXº IVº.